Olvi-säätiö
OLVI-säätiö on yleishyödyllinen säätiö. Sen perusti vuonna 1955 Olvin pitkäaikainen toimitusjohtaja ja pääomistaja teollisuusneuvos E.W. Åberg puolisonsa rouva Hedwig Åbergin kanssa. Säätiön peruspääomaksi E.W. Åberg luovutti enemmistön omistuksessaan olleesta Olvin osakekannasta. Nämä Åbergin luovuttamat Olvi Oyj:n K-osakkeet ovat tänä päivänä kivijalkana OLVI-säätiön varallisuudelle.
Perustajien ajatuksena oli, paitsi turvata yhtiön jatkuvuus, myös mahdollistaa sellaisten pyrintöjen tukeminen, jotka he kokivat tärkeiksi ja arvokkaiksi.
Sääntöjensä mukaan OLVI-säätiö avustaa lasten ja vanhusten hyväksi tapahtuvaa toimintaa, lahjakkaitten nuorten opintoja ja parantaa jatko-opintojen edellytyksiä. Säätiö avustaa kotiseututyötä sekä tukee ja edistää luonnonvarojen käytön ja elintarviketalouden kehittämistä, mihin sisältyy oleellisena osana kala- ja maatalouden kehittäminen.
Säätiö toteuttaa tarkoitustaan myöntämällä stipendejä, apurahoja, avustuksia ja palkintoja. Säätiö jakaa stipendejä useille eri alojen opiskelijoille ja työn ohessa tapahtuvaan ammattiopiskeluun sekä myöntää apurahoja harkinnan mukaan.
Säätiö tunnettiin verraten suuren (12 600 euroa) kirjallisuuspalkinnon jakajana. Kirjallisuuspalkinnon jakaminen on kuitenkin lopetettu 2006. Sittemmin säätiö on lahjoittanut syksyllä 2009 Itä-Suomen yliopistolle miljoona euroa sekä kaksi miljoonaa euroa lastensairaalahankkeeseen.
Vuosittain OLVI-säätiö jakaa apurahoja ja avustuksia yhteensä n. kaksi miljoonaa euroa.
Säätiö pitää hallussaan 52 prosenttia Olvi Oyj:n äänivallasta ja omistaa noin 15 prosenttia osakkeista.
OLVI-säätiötä johtaa hallitus, joka huolehtii siitä, että säätiön toiminta on asianmukaisesti järjestetty ja että säätiön sääntöjen mukainen tarkoitus toteutuu. Hallitus määrittelee säätiön strategian. Vuonna 2016 Patentti- ja rekisterihallitus hyväksyi säätiön ehdottamat muutokset sääntöjen nykyaikaistamiseksi ja strategia- ja hallintoprosessit uudistettiin uuden säätiölain ja sääntöjen mukaisiksi. OLVI-säätiö noudattaa vuonna 2015 voimaan tullutta uutta säätiölakia (487/2015). Säätiön toiminnassa huomioidaan Säätiön hyvä hallinto ja Hyvä säätiötapa -oppaiden suositukset.
OLVI-säätiö on Säätiöiden ja rahastojen neuvottelukunta ry:n jäsen. Säätiöiden ja rahastojen neuvottelukunta on suomalaisten apurahan jakajien yhdistys, joka toimii suomalaisten yleishyödyllisten säätiöiden, rahastojen ja yhdistysten yhdyssiteenä ja edunvalvojana.
OLVI-säätiön hallitukseen ovat vuonna 2018 kuuluneet puheenjohtajana teollisuusneuvos Heikki Sirviö, varapuheenjohtajana kehityspäällikkö Timo Hortling sekä muina jäseninä tuotantojohtaja Minna Aronen, asianajaja Jari Kääriäinen ja emerituspiispa Wille Riekkinen. OLVI-säätiön asiamiehenä vuodesta 1999 lähtien toiminut Seija Hakala jäi eläkkeelle vuoden 2017 lopussa. Uudeksi asiamieheksi 1.1.2018 alkaen valittiin Mervi Toivainen.
Säätiön tilintarkastajat vuonna 2018: Kari Hyvönen, KHT ja Sami Posti, KHT.
Säätiön lähipiiri on määritelty uuden säätiölain säännösten mukaisesti. Lähipiiriin kuuluvat hallituksen jäsenet, asiamies ja tilintarkastajat ja heidän perheenjäsenensä sekä heidän määräysvallassa olevat yhteisöt ja säätiöt. Lisäksi lähipiiriin kuuluvat Olvi Oyj:n hallituksen jäsenet ja toimitusjohtaja, heidän perheenjäsenet sekä heidän määräysvallassa olevat yhteisöt ja säätiöt.